लेकिन भारत में एक प्रभावशाली राजनीतिक वर्ग लागू होने के दिन से ही धारा 370 को समाप्त करने का अभियान चलाता रहा है। इस वर्ग को शायद यह उम्मीद है कि इस धारा के समाप्त होने के बाद बाहरी आबादियों को बसा कर जनसंख्या परिवर्तन के माध्यम से कश्मीर समस्या को हल किया जा सकता है। पाकिस्तान ने अधिकृत कश्मीर में यही करने की कोशिश की है। अधिकृत कश्मीर का जनसांख्यिक और सांस्कृतिक चरित्र कश्मीर घाटी से भिन्न है। कश्मीरियत के लिए जैसा आग्रह घाटी में है, वैसा उसके बाहर नहीं है। कश्मीरियत के दो आयाम हैं - साझी संस्कृति और कश्मीरी अस्मिता। इतिहास दिखाता है कि कश्मीरी अवाम ने कभी किसी को अपनी अस्मिता के साथ छेड़छाड़ की इजाजत नहीं दी है। इतिहास घुल-मिल कर रहने और साझेपन की संस्कृति विकसित करने की उनकी क्षमता भी उद्घाटित करता है।